Groblersdal-moord: Vrou se vriendin vandag in hof | Netwerk24
Deur Marietie Louw-Carstens 29 Oktober 2020 08:57
Die 23-jarige vrou is Dinsdagmiddag in Kempton Park aan die Gautengse Oos-Rand in hegtenis geneem en word aangekla van die moord op Raymond Gregory Papapavlou (28) vroeër vandeesmaand.
Die beskuldigde is 'n goeie vriendin van Simone Papapavlou, Raymond se vrou.
Simone Papapavlou by haar man, Raymond (28), wat op 'n plaas buite Groblersdal in Limpopo doodgeskiet is. Foto: Facebook/RaymondPapz
Oudkol. Gawie Louwrens van Bosveld-misdaadondersoeke (BMO) het in samewerking met speurders van die polisie in Limpopo en die Groblersdal-polisiekantoor, die vrou Dinsdagmiddag in Kempton Park in hegtenis geneem.
Sy is by haar werkplek in hegtenis geneem en is sedertdien in aanhouding.
BMO het na die moord 'n R15 000-beloning uitgeloof aan enigiemand wat inligting het wat tot die inhegtenisname van die moordenaar(s) kan lei.
Papapavlou is in die middernagtelike ure van Sondag 4 Oktober of vroeg Maandag 5 Oktober vyf keer geskiet waar hy op sy bed in die plaashuis gelê het.
Papapavlou is onder meer in sy rug en drie keer in sy regtersy geskiet. Een skoot het hom ook in die kop getref.
Simone het glo op 'n bank in die woonkamer aan die slaap geraak en het wakker geskrik toe sy vyf skote gehoor het, het brig. Motlafela Mojapelo, polisiewoordvoerder in Limpopo, gesê.